Liderul grupului UDMR din Senat, Cseke Attila, spune că Uniunea este deschisă la o discuție pe tema unei moțiuni de cenzură, dar că este important ca textul să facă referiri și la soluționarea problemelor comunității maghiare, potrivit Mediafax.

„Grupurile parlamentare ale UDMR nu dispun de numărul necesar de voturi pentru a iniția a moțiune de cenzură, astfel încât aceasta nu poate veni decât din partea altor partide din opoziție. Am înțeles că PNL dorește o moțiune de cenzură. Legat de ceea ce ar face UDMR în cazul unei moțiuni de cenzură, noi, astăzi, nu mai avem o colaborare parlamentară cu coaliția guvernamentală, nu mai susținem coaliția. Evident că la o moțiune de cenzură, ne uităm în același timp și la textul acesteia, fiind important ce va conține moțiunea pentru că noi reprezentăm minoritatea maghiară din România și problemele comunității maghiare trebuie să se regăsească într-un document important cum este o moțiune de cenzură prin care se dorește căderea Guvernului”, a spus Cseke Attila.

„De exemplu, printre aceste probleme se numără soluționarea situației Cimitirului din Valea Uzului. La ora asta avem doar declarații ale unor oameni politici care doresc să aibă un dialog cu UDMR, noi suntem deschiși la dialog cu toată lumea, pentru că aceste probleme ale comunității maghiare e bine să fie cunoscute, dacă nu sunt cunoscute de acești politicieni. Dacă noi vom fi invitați la un dialog, la o dezbatere, vom spune da și vom exprima chestiunile care interesează comunitatea maghiară din România”, a spus Cseke.

PNL a anunțat marți că va depune o moțiune de cenzură până la finalul actualei sesiuni parlamentare, dacă Guvernul Dăncilă nu demisionează.